JAZ IN MOJA DRUŽINA

* Otrok na papir nariše svojo družino (z barvicami, flomastri, voščenkami, vodenimi barvicami – po želji), starši pa lahko ob risanju zapišete komentarje otrok.
* Z otroki poglejte družinske fotografije (v albumu, na računalniku, telefonu), ob njih se pogovarjajte o doživetjih na njih, kako so se spremenili (dojenček – danes).
* Z otrokom narišite družinsko drevo. Otroci naj sami narišejo družinske člane in jih poimenujejo, pogovarjajte se o babici, dedku, sorodnikih.

Lahko pa

* Z otroki izdelate slikanico Moja slikanica - vse o meni in moji družini.

Za izdelavo potrebujete: liste, barvice, revije, lepilo, škarje, fotografije družine, prijateljev, sorodnikov, hišnih ljubljenčkov.

Otroke spodbudite, da sami ob vaši pomoči ustvarjajo svojo slikanico. Pomoč pri ustvarjanju naj bodo vprašanja: Kje stanujem?, Moja družina (moji starši, moji bratje, sestre, stari starši, moji prijatelji, moji hišni ljubljenčki), Kaj se rad igram/delam?, Katera je moja najljubša igrača?, Kaj rad jem, pijem?, Kaj mi sploh ne tekne?, Katero žival imam najraje?

Na temo naj narišejo risbice, uporabijo lahko tudi fotografije in slike iz časopisov, revij.

Dejavnosti povezane z gibanjem in naravo:

Obisk gozda:

* z otroki raziskujte in opazujte spremembe v naravi, pomladne in zdravilne (naberite za čaj) rastline, poiščite drobne živali (pajke, mravlje, čebele…), morda srečate kakšno gozdno žival in ji zapojete pesmico
* otroci naj tekajo, plezajo, plazijo, premagujejo naravne ovire, igrajo s palicami, igrajte se skrivalnice, objemite drevesa (katero je najdebelejše…), obmetavajte se z listjem, poiščite potoček….
* z otroki naredite gozdno lučko, kompas, ki vam bosta kazala pot (na palčko nataknite listje)
* v gozdu lahko poveste pesmici o medvedku in o drevesu

En medvedek je

In s kolesom gre

Z repkom mahlja

Tri li li tra la la.

Drevo je posajeno na trati zeleni (2krat)

Kaj je na drevesu, to pa ugotovite (2krat) VEJE

Drevo je posajeno na trati zeleni (2krat)

Kaj je pa na vejah, to pa ugotovite (2krat) LISTI

Drevo je posajeno na trati zeleni (2krat)

Kaj je pa na listih, to pa ugotovite (2krat) GNEZDO

Drevo je posajeno na trati zeleni (2krat)

Kaj je pa v gnezdu, to pa ugotovite (2krat) JAJCE

Drevo je posajeno na trati zeleni (2krat)

Kaj je pa v jajcu, to pa ugotovite (2krat) PTIČEK

Drevo je posajeno na trati zeleni (2krat)

Kaj je pa v ptičku, to pa ugotovite (2krat) SRCE

* zaprite oči in poslušajte ptičje petje
* iz mokre zemlje naredite kroglice in z njimi ciljajte v drevo
* prepustite se domišljiji in lastnemu ustvarjanju, igri.